12. ฐานะการเงิน และผลการดำเนิน

   ข้อมูลทางการเงินและอัตราส่วนทางการเงินที่สำคัญ

  []

  คำอธิบายและการวิเคราะห์ฐานะการเงินและผลการดำเนินงาน

บริษัทฯ ขออธิบายและวิเคราะห์ฐานะการเงิน ผลการดำเนินงานสำหรับปีสิ้นสุดวันที่ 31 ธันวาคม
2553 ของ “งบการเงินรวม” ดังต่อไปนี้

1. ผลการดำเนินงาน

1.1 การวิเคราะห์ผลการดำเนินงาน

แม้ว่าเศรษฐกิจโลกเริ่มฟื้นตัวจากวิกฤติทางการเงินในสหรัฐอเมริกาและยุโรป
แต่กลับพบว่ามีปัจจัยเสี่ยงเพิ่มขึ้นในภาคการส่งออกของประเทศไทย
เนื่องจากอัตราแลกเปลี่ยนเงินบาทเทียบกับทั้งดอลล่าร์สหรัฐ
ปอนด์สเตอร์ริงและยูโรกลับแข็งค่าขึ้นอย่างต่อเนื่องอีกทั้งค่าเงินบาทเทียบกับคู่ค้าคู่แข่งในเอเชียด้วยกันกลับแข็งค่าขึ้นอีกทำให้ความสามารถในการแข่งขันของประเทศไทยในตลาดโลกลดลงตามลำดับ
แม้ว่าประเทศไทยกำลังประสบปัญหาการแข็งค่าของเงินบาท
แต่บริษัทฯยังคงรักษาความสามารถในการแข่งขันได้เป็นอย่างดี
โดยพิจารณาได้จากผลการดำเนินงานของบริษัทฯ และบริษัทย่อยของปี 2553 มียอดขายเพิ่มขึ้นจาก
3,663.59 ล้านบาท เป็น 4,055.77 ล้านบาท หรือคิดเป็นการเพิ่มขึ้นร้อยละ 10.70
เนื่องมาจากการพัฒนาตลาดแบรนด์ของตนเองและขยายตลาดใหม่ในประเทศจีน อินเดียและยุโรป
รวมทั้งการฟื้นตัวในตลาดอเมริกา อังกฤษและเยอรมนี เมื่อหักต้นทุนขายแล้วทำให้มีอัตรากำไรขั้นต้น
(Gross Profit Margin) ลดลงจาก 35.36% เป็น 33.19 % เทียบจากยอดขาย
เนื่องจากความผันผวนของราคาทองและเนื้อเงิน สัดส่วนการขายสินค้า (Product Mix)
รวมทั้งการทำกลยุทธ์ทางการตลาดเพื่อส่งเสริมการขายในระยะยาวรวมทั้งได้มีการควบคุมค่าใช้จ่ายในการขายและบริหารได้อย่างมีประสิทธิภาพที่ทำให้ลดลงจากช่วงเวลาเดียวกันของปีก่อน
90.18 ล้านบาท หรือคิดเป็นอัตราการลดลงร้อยละ 9.33 ส่งผลให้มีกำไรจากการดำเนินงาน
469.91 ล้านบาท เพิ่มขึ้นจากช่วงเวลาเดียวกันของปีก่อน 140.90 ล้านบาท
หรือคิดเป็นการเพิ่มขึ้นร้อยละ 42.83

ถึงแม้ว่าบริษัทฯ จะป้องกันความเสี่ยงจากอัตราแลกเปลี่ยนด้วยการทำธุรกรรมแบบสกุลเงินเดียวกัน
(Natural Hedge) รวมทั้งทำสัญญาซื้อขายอัตราแลกเปลี่ยนล่วงหน้า (Forward Contract)
แล้วก็ตาม บริษัทฯ ก็ยังคงประสบกับขาดทุนอัตราแลกเปลี่ยนถึง 149.68 ล้านบาท
เนื่องจากเงินบาทแข็งค่าขึ้นมากเมื่อเทียบกับสกุลเงินเหรียญสหรัฐอเมริกา ปอนด์สเตอร์ริงและยูโร
อย่างไรก็ตามการขาดทุนส่วนใหญ่เป็นขาดทุนที่ไม่เกิดขึ้นจริง (Unrealized Loss)
จากลูกหนี้การค้าและเงินให้กู้ยืมแก่กิจการที่เกี่ยวข้องกัน

แม้ว่าบริษัทฯ จะมีขาดทุนจากอัตราแลกเปลี่ยนเพิ่มขึ้นจาก 20.94 ล้านบาท เป็น 149.68 ล้านบาท
แต่บริษัทฯ มีกำไรสุทธิลดลงเพียงร้อยละ 5.1 จากปีก่อนเท่านั้น โดยมีกำไรสุทธิเท่ากับ 243.42
ล้านบาท

จากฐานะทางการเงิน บริษัทฯ ยังมีโครงสร้างทางการเงินที่แข็งแกร่งโดยมีหนี้สินเพียง 1,517.01
ล้านบาท ขณะที่มีทุนถึง 2,714.26 ล้านบาท หรือคิดเป็นหนี้สินต่อทุน (D/E) เพียง 0.56 เท่า
รวมทั้งมีความเสี่ยงทางการเงินในระดับต่ำโดยพิจารณาได้จากความสามารถในการจ่ายดอกเบี้ย
(T/E) สูงถึง 14.96 เท่า

2.  ผลการดำเนินงานที่ผ่านมา

-   รายได้รวม

บริษัท และบริษัทย่อย มีรายได้รวมทั้งสิ้น ในปี 2553 และ 2552 จำนวน 4,088.96 ล้านบาท
และ 3,701.70 ล้านบาท ตามลำดับ ซึ่งเพิ่มขึ้นจำนวน 387.96 ล้านบาท
หรือคิดเป็นการเพิ่มขึ้นร้อยละ 10.48 เนื่องจากรายได้จากการขายเพิ่มขึ้นจำนวน 392.18
ล้านบาท รายได้รวมแบ่งเป็นรายได้จากการขาย และรายได้อื่นดังนี้

-   รายได้จากการขาย

  บริษัทฯ และบริษัทย่อย มีรายได้จากการขายของปี 2553 จำนวน 4,055.77 ล้านบาท
  เพิ่มขึ้นจากปี 2552 จำนวน 392.18 ล้านบาท หรือคิดเป็นเป็นการเพิ่มขึ้นร้อยละ 10.70
  ด้วยเหตุผลที่กล่าวโดยสรุปจากการวิเคราะห์ผลการดำเนินงานข้างต้น

-   รายได้อื่น

  บริษัทฯ และบริษัทย่อย มีรายได้อื่นรวมทั้งสิ้น 33.19 ล้านบาท ประกอบด้วย ดอกเบี้ยรับ จำนวน
  5.64 ล้านบาท
  ซึ่งเป็นดอกเบี้ยรับจากเงินฝากธนาคารและดอกเบี้ยจากเงินให้กู้ยืมแก่บริษัทที่เกี่ยวข้องกัน
  และรายได้อื่นๆ จำนวน 27.56 ล้านบาท จากการให้เช่าทรัพย์สินของบริษัทย่อยในประเทศ
  และรายได้จากการให้บริการอื่นๆ

-   ต้นทุนขายและค่าใช้จ่ายขายและบริหาร

บริษัทฯ และบริษัทย่อย มีต้นทุนขายจำนวน 2,709.49 ล้านบาท เพิ่มขึ้นจากปี 2552 จำนวน
341.46 ล้านบาท หรือเพิ่มขึ้นคิดเป็นร้อยละ 14.42 ซึ่งเพิ่มขึ้นตามรายได้จากการขาย
และค่าใช้จ่ายขายและบริหารจำนวน 876.34 ล้านบาท ลดลงจากปี 2552 จำนวน 90.18
ล้านบาท หรือลดลงถึงร้อยละ 9.33

-   งบกำไรขาดทุน

  ------------------------------- ---------- -------- ---------- -------- --------- --------
  รายการ                          ปี 2553              ปี 2552              เพิ่ม /     
                                                                          (ลด)      

                                  ล้านบาท     %        ล้านบาท     %        ล้านบาท    %

  รายได้จากการขาย                  4,055.77   100.00   3,663.59   100.00   392.18    10.70

  กำไรขั้นต้น                        1,346.27   33.19    1,295.56   35.36    50.72     3.91

  กำไรจากการดำเนินงาน              469.91     11.59    329.01     8.98     140.90    42.83

  กำไร (ขาดทุน) จากอัตราแลกเปลี่ยน    (149.68)   (3.69)   (20.94)    (0.57)   128.75    614.93

  กำไรสุทธิส่วนที่เป็นของผุ้ถือหุ้นบริษัทใหญ่   243.43     6.00     256.37     7.00     (12.95)   (5.05)
  ------------------------------- ---------- -------- ---------- -------- --------- --------

บริษัทฯ และบริษัทย่อย มีกำไรขั้นต้น (Gross Profit) จำนวน 1,346.27 ล้านาท
เพิ่มขึ้นจากปีก่อน 50.72 ล้านบาท หรือคิดเป็นการเพิ่มขึ้นร้อยละ 3.91
เนื่องจากมีรายได้จากการขายเพิ่มขึ้นและการขยายตลาดแบรนด์ของตนเอง
และมีกำไรจากการดำเนินงานเพิ่มขึ้นจาก 329.01 ล้านบาท เป็น 469.91
หรือคิดเป็นการเพิ่มขึ้นร้อยละ 42.83 เนื่องจากมีการควบคุมค่าใช้จ่ายได้ย่างมีประสิทธิภาพ
อย่างไรก็ตามจากเงินบาทแข็งค่าขึ้นมากเมื่อเทียบกับสกุลเงินเหรียญสหรัฐอเมริกา ปอนด์สเตอร์ริง
และยูโร ทำให้บริษัทฯ ประสบผลขาดทุนจากอัตราแลกเปลี่ยนถึง 149.68 ล้านบาท
ขณะที่ปีก่อนมีผลขาดทุนจากอัตราแลกเปลี่ยนเพียง 20.94 ล้านบาท
แต่ด้วยเหตุผลที่กล่าวโดยสรุปจากการวิเคราะห์ผลการดำเนินงานข้างต้น
ส่งผลทำให้มีกำไรสุทธิลดลงเพียง 12.95 ล้านบาท หรือคิดเป็นการลดลงร้อยละ 5.05

-   อัตราผลตอบแทนต่อผู้ถือหุ้น

บริษัทฯ และบริษัทย่อย มีอัตราผลตอบแทนต่อผู้ถือหุ้น (ROE) สำหรับปีลดลงจากร้อยละ 9.04
เป็นร้อยละ 8.72 เนื่องจากกำไรสุทธิลดลง สำหรับการจ่ายเงินปันผล บริษัทฯ
ได้พิจารณาจ่ายเงินปันผลเป็นไปตามนโยบายการจ่ายเงินปันผลของบริษัท
โดยกำหนดให้จ่ายปันผลไม่เกินร้อยละ 60 ของกำไรสุทธิจากงบการเงินเฉพาะกิจการ

สำหรับผลการดำเนินงานของปี 2553 คณะกรรมการบริษัทได้มีมติพิจารณาอนุมัติการจ่ายเงินปันผล
และเพื่อนำเสนอให้ที่ประชุมสามัญผู้ถือหุ้นอนุมัติในวันที่ 20 เมษายน 2554 ในอัตราหุ้นละ 0.50
บาท/หุ้น หรือคิดเป็นอัตราผลตอบแทนจากเงินปันผล (Dividend Yield) ประมาณ 8.64 % ต่อปี
(อัตราปันผลหุ้นละ 0.50 บาทต่อหุ้น / ราคาหุ้นเฉลี่ยทั้งปีเท่ากับ 5.79 บาทต่อหุ้น)
และคิดเป็นเงินปันผลร้อยละ 58.33 ของกำไรสุทธิของงบการเงินเฉพาะกิจการ
ให้แก่ผู้ถือหุ้นที่มีสิทธิรับเงินปันผลวันที่ 16 มีนาคม 2554 และให้รวบรวมชื่อตามมาตรา 225
ของพระราชบัญญัติหลักทรัพย์และตลาดหลักทรัพย์ โดยวิธีปิดสมุดทะเบียนพักการโอนหุ้นวันที่ 17
มีนาคม 2554 โดยกำหนดจ่ายเงินปันผลในวันที่ 11 พฤษภาคม 2554

2. ฐานะการเงิน

1.  สินทรัพย์

-   ส่วนประกอบของสินทรัพย์

ตารางงบดุลเปรียบเทียบ ประจำปี 2553 และ 2552

  หน่วย : ล้านบาท

  ------------------------------------- ------------ --------- ------------ ---------
  งบดุล                                  31 ธันวาคม    %         31 ธันวาคม    %
                                        2553                   2552         

  เงินสดและรายการเทียบเท่าเงินสด            386.11       9.13%     460.25       10.78%

  ลูกหนี้การค้า-สุทธิ                         895.02       21.15%    883.71       20.70%

  ลูกหนี้กิจการที่เกี่ยวข้อง-สุทธิ                 10.79        0.26%     15.74        0.37%

  เงินให้กู้ยืมระยะสั้นแก่กิจการที่เกี่ยวข้องกัน-สุทธิ   16.00        0.38%     13.73        0.32%

  สินค้าคงเหลือ-สุทธิ                        1,616.00     38.19%    1,624.03     38.05%

  สินทรัพย์หมุนเวียนอื่น                       83.92        1.98%     76.80        1.80%

  รวมสินทรัพย์หมุนเวียน                      3,007.84     71.09%    3,074.28     72.02%

  รวมสินทรัพย์ไม่หมุนเวียน                    1,223.43     28.91%    1,194.11     27.98%

  รวมสินทรัพย์                             4,231.27     100.00%   4,268.39     100.00%
  ------------------------------------- ------------ --------- ------------ ---------

-   คุณภาพของสินทรัพย์

  บริษัทฯ และบริษัทย่อยมีสินทรัพย์รวมทั้งสิ้น 4,231.27 ล้านบาท ลดลงจากงวดเดียวกันของปีก่อน
  37.12 ล้านบาท หรือลดลงร้อยละ 0.87 โดยสินทรัพย์หมุนเวียนลดลงจำนวน 66.44 ล้านบาท
  ซึ่งส่วนใหญ่มาจากการลดลงของเงินสดและรายการเทียบเท่าเงินสด 74.14 ล้านบาท
  และสินค้าคงเหลือ 8.02 ล้านบาท
  อย่างไรก็ตามหากพิจารณาจากระยะเวลาการเก็บหนี้เฉลี่ยพบว่าลดลงจาก 103 วัน เหลือ 92
  วัน และระยะเวลาการขายสินค้าเฉลี่ยพบว่าลดลงจาก 148 วัน เหลือ 123 วัน เช่นเดียวกัน
  ซึ่งสะท้อนให้เห็นว่าบริษัทฯ มีการบริหารลูกหนี้การค้าและสินค้าคงเหลือได้มีประสิทธิภาพยิ่งขึ้น

1.  สภาพคล่อง

-   ส่วนประกอบงบกระแสเงินสด

บริษัทฯ และบริษัทย่อย มีกระแสเงินสดสุทธิจากกิจกรรมดำเนินงานลดลงจาก 444.76 ล้านบาท
เป็น 431.59 ล้านบาท เนื่องจากกำไรที่ลดลง

จากกระแสเงินสดจากกิจกรรมการลงทุน บริษัทฯ ได้ลงทุนซื้อเครื่องจักรและอุปกรณ์
เพื่อทดแทนและเพิ่มประสิทธิภาพในการผลิต โดยมีรายละเอียดในข้อ 2.3 รายจ่ายการลงทุน

จากกระแสเงินสดจากกิจกรรมจัดหาเงิน บริษัทฯ ได้ชำระคืนเงินกู้ยืมระยะยาว 164.17 ล้านบาท
และจ่ายเงินปันผลจำนวน 410.92 ล้านบาท

จากทั้งกิจกรรมดำเนินงาน ลงทุน และจัดหาเงิน บริษัทฯ มีเงินสดสุทธิประจำปี 2553 ลดลงจำนวน
(74.54) ล้านบาท และเมื่อรวมกับเงินสดต้นงวด 460.25 ล้านบาท ทำให้มีเงินสด ณ วันสิ้นงวด
เท่ากับ 385.71 ล้านบาท

ตารางงบกระแสเงินสดเปรียบเทียบ ประจำปี 2553 และ 2552

  หน่วย : ล้านบาท

  --------------------------------- ------------------- ------------------
  งบกระแสเงินสด                      31 ธันวาคม 2553      31 ธันวาคม 2552

  กระแสเงินสดจากการดำเนินงาน          431.59              445.16

  กระแสเงินสดจากการลงทุน              (113.36)            (105.12)

  กระแสเงินสดจากการจัดหาเงิน           (403.59)            (268.64)

  ผลต่างจากการแปลงค่างบการเงิน         10.81               (5.29)

  กระแสเงินสดสุทธิเพิ่มขึ้น (ลดลง) สุทธิ     (74.54)             66.09

  เงินสด ณ วันต้นปี                     460.25              394.16

  เงินสด ณ วันสิ้นปี                     385.71              460.25
  --------------------------------- ------------------- ------------------

กล่าวโดยสรุปได้ว่ากระแสเงินสดสุทธิระหว่างปีลดลงเทียบจากช่วงเวลาเดียวกันของปีก่อน
เนื่องจาก ปี 2553 บริษัทฯ ได้มีการจ่ายเงินปันผลสูงถึง 410.922 ล้านบาท
ในขณะที่ปีก่อนมีการจ่ายเงินปันผลเพียง 198.11 ล้านบาท

-   อัตราส่วนสภาพคล่อง

บริษัทฯ และบริษัทย่อย มีอัตราส่วนสภาพคล่องลดลงจาก 2.53 เท่า เป็น 2.15 เท่า
เนื่องจากเงินเบิกเกินบัญชีเพิ่มขึ้นจำนวน 164.03 และเจ้าหนี้การค้าเพิ่มขึ้นจำนวน 112.45
ล้านบาท หากพิจารณาจากภาพรวมบริษัทฯ มีสภาพคล่องสูงเนื่องจากรอบหมุนเวียนเงินสด (Cash
Conversion Cycle) สั้นลงจาก 150 วัน เหลือ 118 วัน

-   ความสามารถของการชำระคืนหนี้สินระยะสั้น

บริษัทฯ และบริษัทย่อยมีภาระหนี้สินระยะสั้นจำนวน 1,398.15 ล้านบาท
ในขณะที่มีสินทรัพย์ระยะสั้นจำนวน 3,007.84 ล้านบาท ซึ่งสรุปได้ว่า บริษัทฯ
และบริษัทย่อยมีความสามารถในการจ่ายคืนหนี้สินระยะสั้นได้ทั้งหมด

1.  รายจ่ายการลงทุน

-   รายจ่ายการลงทุนที่ผ่านมา

บริษัทฯ และบริษัทย่อย ลงทุนทั้งสิ้นจำนวน 114.33 ล้านบาท แบ่งออก 2 ประเภท ดังนี้

1)  การลงทุนของฐานการผลิตจำนวนประมาณ 89.97 ล้านบาท ได้แก่

    1.  ซื้อที่ดินพร้อมสิ่งปลูกสร้าง ในเขตอุตสาหกรรมสุรนารี จังหวัดนครราชสีมา จำนวน
        29.50 ล้านบาท ของ บมจ. แพรนด้า จิวเวลรี่

    2.  ปรับปรุงพื้นที่โรงงานจำนวน 60.47 ล้านบาท ได้แก่ บมจ.แพรนด้า จิวเวลรี่ บจก.
        คริสตอลไลน์ บจก. แพรนด้า เวียดนาม และ บจก. แพรนด้า Guangzhou
        เพื่อทดแทนเครื่องจักรและอุปกรณ์เดิม

2)  การลงทุนของฐานการจัดจำหน่ายจำนวนประมาณ 24.36 ล้านบาท ได้แก่

  2.1) บจก. พรีม่าโกลด์ อินเตอร์เนชั่นแนล

  2.2) H.Gringoire s.a.r.l

  2.3) Pranda & Kroll

  2.4) Pranda UK

  2.5) Pranda North America, Inc. และ

  2.6) Pranda Jewelry Pvt. Ltd. เพื่อบริการลูกค้าและกระจายสินค้าอย่างทั่วถึง

-   แผนการจ่ายเงินลงทุน

บริษัทฯ ได้ปรับงบประมาณการลงทุนใหม่โดยมีรายจ่ายเพื่อการลงทุนในประจำปี 2554 รวมทั้งสิ้น
280 ล้านบาท ประกอบด้วย เงินลงทุนในประเทศจีน 50 ล้านบาท
ซื้อเครื่องจักรและอุปกรณ์เพื่อทดแทน 80 ล้านบาท
และลงทุนก่อสร้างอาคารสำนักงานเพื่อเป็นศูนย์พัฒนาและออกแบบผลิตภัณฑ์
และขยายโรงงานผลิตเพิ่มที่สำนักงานใหญ่ ซึ่งใช้งบลงทุน 150 ล้านบาท ส่วนอีก 50
ล้านบาทจะชำระเมื่อเสร็จสมบูรณ์ในปี 2555

1.  แหล่งที่มาของเงินทุน

-   โครงสร้างเงินทุน

จากผลประกอบการที่มีกำไรอย่างต่อเนื่อง
แต่ในขณะเดียวกันบริษัทก็จ่ายเงินปันผลให้แก่ผู้ถือหุ้นจากกำไรสุทธิประจำปี
และจ่ายเงินปันผลพิเศษจากกำไรสะสม จึงส่งผลให้มีกำไรสะสมลดลงจาก 1,478.48 ล้านบาท
เป็น 1,310.98 ล้านบาท คิดเป็นอัตราการลดลงร้อยละ 11.33
ในขณะที่เงินกู้ยืมระยะยาวลดลงจาก 347.41 ล้านบาท เป็น 182.30 ล้านบาท
คิดเป็นอัตราการลดลงร้อยละ 47.52 ส่งให้หนี้สินต่อทุน (D/E) เหลือเพียง 0.56 เท่า

-   ส่วนของผู้ถือหุ้น

เมื่อวันที่ 18 เมษายน 2551 ที่ประชุมสามัญประจำปีผู้ถือหุ้นของบริษัทฯ
ได้มีมติอนุมัติการออกและเสนอขายใบสำคัญแสดงสิทธิที่จะซื้อหุ้นสามัญของบริษัทฯ
ชนิดระบุชื่อผู้ถือและไม่สามารถเปลี่ยนมือได้
เพื่อจัดสรรให้แก่กรรมการและพนักงานของบริษัทฯและ/หรือบริษัทย่อยตามโครงการ ESOP จำนวน
14,251,410 หน่วย โดยไม่คิดมูลค่าใบสำคัญแสดงสิทธิที่จะซื้อหุ้นสามัญของบริษัทฯ
และกำหนดราคาใช้สิทธิเท่ากับ 3 บาทต่อหน่วย ในอัตราส่วน 1 ใบสำคัญแสดงสิทธิต่อ 1 หุ้นสามัญ
ใบสำคัญแสดงสิทธิดังกล่าวมีอายุ 5 ปีนับตั้งแต่วันที่ออกใบสำคัญแสดงสิทธิและมีระยะเวลาใช้สิทธิทุก
6 เดือน

ต่อมา เมื่อวันที่ 11 กุมภาพันธ์ 2552 ที่ประชุมคณะกรรมการบริษัทฯ ครั้งที่ 2/2552
ได้มีมติอนุมัติจัดสรรและกำหนดวันออกใบสำคัญแสดงสิทธิที่จะซื้อหุ้นสามัญในวันที่ 27 กุมภาพันธ์ 2552
โดยเริ่มใช้สิทธิครั้งแรกในวันที่ 28 สิงหาคม 2552

ในระหว่างปี 2553 มีการใช้สิทธิตามใบสำคัญแสดงสิทธิที่จะซื้อหุ้นสามัญของบริษัทฯ จำนวน
2,509,882 หน่วย
และมีการยกเลิกใบสำคัญแสดงสิทธิที่จะซื้อหุ้นสามัญของผู้ถือใบสำคัญแสดงสิทธิที่พ้นสภาพจากการเป็นกรรมการและพนักงานของบริษัทฯและบริษัทย่อยเป็นจำนวน
283,000 หน่วย ซึ่งเป็นไปตามข้อกำหนดของโครงการ
ยอดคงเหลือของใบสำคัญแสดงสิทธิที่จะซื้อหุ้นสามัญที่ยังไม่ได้มีการใช้สิทธิ ณ วันที่ 31 ธันวาคม
2553 มีจำนวน 9,048,646 หน่วย

-   หนี้สิน

บริษัทฯ และบริษัทย่อยมีหนี้สินรวมทั้งสิ้น 1,517.01 ล้านบาท เพิ่มขึ้นจากปีก่อนจำนวน 114.97
ล้านบาท หรือ เพิ่มขึ้นร้อยละ 8.20 โดยหนี้สินหมุนเวียนเพิ่มขึ้นจำนวน 181.75 ล้านบาท
ส่วนใหญ่มาจากการเพิ่มขึ้นของเงินเบิกเกินบัญชีและเงินกู้ยืมระยะสั้นจากสถาบันการเงินจำนวน
164.03 ล้านบาท และเจ้าหนี้และตั๋วเงินจ่ายการค้าจำนวน 112.45 ล้านบาท
ในขณะที่หนี้สินไม่หมุนเวียนลดลง 66.79 ล้านบาท
เนื่องจากการชำระคืนเงินกู้ระยะยาวซึ่งมีกำหนดชำระคืนเป็นรายไตรมาสสิ้นสุดสัญญาในเดือนมีนาคม
2565

2.  ปัจจัยและอิทธิพลหลักที่อาจมีผลต่อการดำเนินงานหรือฐานะการเงินในอนาคต

  อัตราแลกเปลี่ยน

หากเงินบาทต่อดอลล่าร์สหรัฐฯ ยูโร และปอนด์สเตอลิง ยังคงแข็ง(อ่อน)ค่าอย่างต่อเนื่อง
จะส่งผลให้บริษัทฯ อาจมียอดขายลดลง(เพิ่มขึ้น) และมีผลขาดทุน(กำไร)จากอัตราแลกเปลี่ยน
อย่างมีนัยสำคัญต่อกำไรสุทธิ

  ราคาวัตถุดิบ

ทองคำและเนื้อเงินเป็นวัตถุดิบ ที่มีสัดส่วนอย่างมีนัยสำคัญในต้นทุนสินค้า
ดังนั้นหากราคาทองคำและเนื้อเงินมีความผันผวนสูง(ต่ำ) หรือมีการปรับราคาขึ้น(ลง)อย่างรวดเร็ว
จะส่งผลต่อการชะลอ(เพิ่ม)คำสั่งซื้อ

 ค่าตอบแทนผู้สอบบัญชี

ผู้สอบบัญชี ของบริษัท แพรนด้า จิวเวลรี่ จำกัด (มหาชน) ได้แก่ นายณรงค์ พันตาวงษ์
ผู้สอบบัญชีรับอนุญาตทะเบียนเลขที่ 3315 หรือ นางชลรส สันติอัศวราภรณ์ ผู้สอบบัญชีรับอนุญาตเลขที่
4523 หรือ นายศุภชัย ปัญญาวัฒโน ผู้สอบบัญชีรับอนุญาตเลขที่ 3930 แห่งบริษัท สำนักงาน เอินส์ท
แอนด์ ยัง จำกัด

ค่าตอบแทนที่บริษัทฯ และบริษัทย่อย ต้องจ่ายให้แก่ บริษัท สำนักงาน เอินส์ท แอนด์ ยัง จำกัด ในปี
2553 มีรายละเอียดดังนี้

  หน่วย: บาท

  --------------------------------- ------------------ -------------------
                                    บริษัทฯ              บริษัทย่อย

  1. ค่าตอบแทนจากการสอบบัญชีบริษัท       2,250,000          915,000

  2. ค่าบริการอื่น                      -                  -
  --------------------------------- ------------------ -------------------